Source: http://birosag.hu/media/aktualis/ugyfelbarat-gyermekbarat-kornyezettudatos-nyitott-birosag-ugyfelcentrikus
Timestamp: 2018-03-24 15:50:44
Document Index: 10078541

Matched Legal Cases: ['bíróság ', 'BÍRÓSÁG\n', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság\n', 'bíróság ', 'Bíróság ', 'Bíróság ', 'bíróság ', 'bíróság ']

Ügyfélbarát, gyermekbarát, környezettudatos, nyitott bíróság – ügyfélcentrikus intézkedések a Budapesti XX., XXI. és XXIII. Kerületi Bíróságon | BÍRÓSÁG
Ügyfélbarát, gyermekbarát, környezettudatos, nyitott bíróság – ügyfélcentrikus intézkedések a Budapesti XX., XXI. és XXIII. Kerületi Bíróságon
2014. már. 21. - 14:09, OBH-Sajto2
A Budapesti XX., XXI. és XXIII. Kerületi Bíróság évekkel a nyitott bíróság program meghirdetése előtt biztosította, és jelenleg is biztosítja az iskolai osztályok számára, hogy részt vegyenek egy-egy tárgyaláson. Dr. Kelemen Gyöngyi, a bíróság elnöke szerint ebben megelőzték korukat, mert már évekkel ezelőtt is eseti meghívásoknak eleget téve részt vettek osztályfőnöki órákon, ahol tájékoztatták a diákokat a bíróságok működéséről és válaszoltak a feltett kérdésekre. A csepeli bíróság a „zöld bíróság” jellegével ugyancsak élen jár; több éve bevezették a szelektív hulladékgyűjtést és az ésszerű papírfelhasználást. A bíróság pedig 2012 óta kísérleti jelleggel ügyfél-elégedettségi adatlappal teszteli ügyfélbarát törekvéseit.
Ügyfélbarát-gyermekbarát intézkedések
A Budapesti XX., XXI. és XXIII. Kerületi Bíróság illetékességi területéhez tartozó három kerület, Pesterzsébet, Csepel és Soroksár mintegy 180 ezer főnyi lakossága a polgári, gazdasági, büntető, szabálysértési és vh. ügyek kapcsán fordul bírósághoz, ezáltal a bíróság épületében bármely minőségben ügyfélként megfordulhat.
A kerületi bíróság vezetése már a 2002-ben lezajlott épületfelújításnál figyelembe vette az ügyfélegyenlőséget, az egyenlő bánásmódot, amikor a teljes épületet akadálymentesítette, és a csecsemővel bíróságra érkező ügyfeleknek pelenkázó helyiséget biztosított, ezzel mintegy előrevetítve a bíróság gyermekbarát jellegét.
A „gyermekbarát igazságszolgáltatás” követelményének teljes körűen helyhiány miatt nem tudnak eleget tenni, állandó gyermekmeghallgató szobát ezért nem áll módjukban berendezni. A különböző nemű és életkorú gyermekek meghallgatásának idejére az életkorukhoz, nemükhöz igazodóan a bíróság vezetése néhány kényelmes, barátságos bútordarab, paraván, játékok és rajzeszközök beszerzését tervezi, amivel szükség szerint a meghallgatás idejére barátságossá, feszültségoldóvá tehetik a gyermekmeghallgatás céljára igénybe vett helyiséget.
Ugyancsak a gyermekekkel bíróságra érkező ügyfelek segítségére vannak azzal az intézkedéssel, hogy a mindkét fő ügyszakban kijelölt tanúgondozók a szülők meghallgatásának idejére a tárgyalótermen kívül a gyermekekre felügyelnek.
A tanúgondozás olyan népszerű ügyfélbarát intézkedés, ami a bíróságra idézettek eljárásjogi kérdéseire választ ad, az ügyfelek – az ügyek érdemét kivéve – különböző elérhetőségeken személyesen, telefonon, vagy e-mailben segítséget kérhetnek a megjelenési kötelezettségeiktől a jogorvoslati jogosultságaikig felmerülő problémáikra.
Ügyfélbarát megoldás, hogy a leglátogatottabb kezelőirodák és az azok leterheltségének csökkentésére kialakított ügyfél-tájékoztató helyiség a földszinten van, az ügyfeleknek ezért nem kell az épületben bolyongani. Itt mindkét fő ügyszak területéről képzett tisztviselők, bírósági ügyintézők fogadják az ügyfeleket, és itt végzik a tanúgondozói feladatokat is. Itt van lehetőség iratbetekintésre, és heti egy munkanapon az ügyvédi ügyintézésre soronkívüliséget biztosítanak.
Ügyfél-elégedettségi adatlapok
A bíróság vezetése az intézkedéseivel kapcsolatban minden visszajelzést szívesen fogad, ezért 2012 nyarán – kísérleti jelleggel – bevezették az ügyfél-elégedettségi adatlapot. Ez az anonim kérdőív népszerű az ügyfelek körében, kitöltése egyszerű és mivel nem az ügyfelet fogadó ügyintéző előtt, hanem a bírósági ügyviteli szabályok által előírt, a bejáratnál elhelyezett gyűjtőládába lehet bedobni, az ügyfeleket a későbbi beazonosíthatóság sem tartja vissza adott esetben a kritikai minősítésektől. Az összegyűjtött adatlapokat a bíróság vezetése időről-időre kiértékeli, az elnök az éves tájékoztatójában erről az összesítésről is beszámol a bíróság dolgozóinak.
„Megelőztük korunkat” - mondta a bíróság elnöke –, mert jóval a „Nyitott Bíróság” program meghirdetése előtt, már 1999. évtől ismeretterjesztési céllal részt vettünk osztályfőnöki órákon, és évről-évre tárgyaláshallgatási céllal iskolai osztályokat fogadtunk.
A „Nyitott Bíróság” programhoz úgy igazodunk, hogy a három kerület 12 középiskolájával folyik a kapcsolatfelvétel, és igény szerint folytatjuk a megkezdett munkát.
Egészséges életmód – zöld bíróság
Dr. Kelemen Gyöngyi elmondta: „Szem előtt tartjuk az egészséges életmódot, támogatjuk a kerékpárral munkába járást, ezért dolgozóink részére kerékpártárolót alakítottunk ki.
Az ülőmunka miatt, a mozgáshiány orvoslására heti két alakalommal munkaidő után lehetőséget biztosítunk a bíróság épületében szakember irányításával mozgásjavításra és gerinctornára.”
A Budapesti XX., XXI. és XXIII. Kerületi Bíróság dolgozói nemcsak a magánéletükben, hanem a munkahelyükön is környezettudatosan élnek. A szelektív hulladékgyűjtés a bíróságon nemcsak a veszélyes hulladékok külön kezelését és elszállítását jelenti, hanem a külön gyűjtött papírhulladék újrahasznosításra felajánlását, egyúttal papírtakarékosságot is magába foglal.
A Budapesti XX., XXI. és XXIII. Kerületi Bíróság „zöld bíróság” jellegét szimbolikusan is kifejezi a bíróság udvarára 1962-ben ültetett és azóta is féltve őrzött fügefa, ami termését évről-évre kínálja a bíróság dolgozóinak.